钦定古今图书集成/明伦汇编/氏族典/第117卷 > 《廖用贤尚友录》 > 陈遵
## 钦定古今图书集成/明伦汇编/氏族典/第117卷 > 《廖用贤尚友录》 > 陈遵

按《汉书陈遵传》：“遵字孟公，杜陵人。少孤，与张竦伯松
俱为京兆史。竦博学通达，以廉俭自守，而遵放纵不
拘，操行虽异，然相亲友。哀帝之未，俱著名字，为后进
冠，并入公府。公府掾史率皆羸车小马，不上鲜明，而
遵独极舆马衣服之好，门外车骑交错。又日出醉归，
曹事数废，西曹以故事适之，侍曹辄诣寺舍白遵，遵”
曰：“满百乃相闻。”西曹白请斥大司徒马宫，大儒优士，
又重遵，谓西曹：“此人大度士，奈何以小文责之？”迺举
遵能治三辅剧县，补郁夷令。久之，与扶风相失，自免
去槐里。大贼赵朋、霍鸿等起遵为校尉，击朋、鸿有功，
封嘉威侯，居长安中，列侯近臣、贵戚皆贵重之。遵耆
酒，大率常醉，然事亦不废。长八尺馀，长头大鼻，容貌
甚伟，略涉传记，赡于文辞。性善书，与人尺牍，主皆臧
去以为荣。王莽素奇遵材，在位多称誉者，繇是起为
河南太守，数月，为司直陈崇劾奏免。宾客愈盛，饮食
自若。久之，复为九江及河内都尉，凡三为二千石。后
免官，以列侯归长安。及王莽败，客于池阳。更始至长
安，大臣荐遵为大司马护军，使匈奴。单于欲胁诎遵，
遵陈利害，为言曲直，单于大奇之，遣还。会更始败，遵
留朔方，为贼所败，时醉见杀。